راشد خان په پاکستان د لوبې د بایللو له کبله بخښنه وغوښته
د افغانستان د کرکټ مشهور ستوري راشد خان تېره ورځ د کرکټ په نړیوال جام کې په پاکستان د لوبې د بایللو له کبله له ولس څخه بخښنه غوښتې ده. 
د افغانستان او پاکستان ترمنځ د کرکټ لوبه پرون اکتوبر ۲۹ (لړم ۷) په دوبۍ کې وشوه. افغانستان پاکستان ته د ۱۴۸ منډو هدف وټاکه چې پاکستان په ۱۹ اورونو کې پوره کړ. په وروستیو دوو اورونو کې ۲۴ منډې پاتې وې چې د پاکستان لوبغاړي اصف علي په کریم جنت باندې، چې د پخواني کپتان اصغر افغان ورور دی، څلور شپږیزې ووهلې او لوبه یې وګټله. راشد خان په خپل فیسبوک کې د دغې ماتې له کبله له خپلو هېوادوالو څخه بخښنه غوښتې ده. هغه لیکلي دي: «په هېواد او د نړۍ په ګوټ ګوټ کې له خپلو مینه والو څخه بخښنه غواړو چې بری مو درنکړای شو چې ستاسو په شونډو مسکا راشي. خو ستاسو ملاتړ او دوعاوې به د پاتې لوبو لپاره ډېرې مهمې وې.» راشد خان په نړۍ کې لومړی لوبغاړی شو چې په ۵۳ شل اوریزو لوبو کې ۱۰۰ کسان سوځوي. هغه د پاکستان سره په لوبه کې د محمد حفیظ په اوټ کولو سره دا شمېره پوره کړه. نوموړي په خپل فیسبوک کې له خپلو مینه والو څخه هم مننه کړې ده چې له دې کبله یې ورته د مبارکۍ پیغامونه استولي دي. په پاکستان باندې د لوبې له بایللو وروسته په ټولنیزو رسنیو کې د افغانستان کرکټ مینه وال پارېدلي دي. یو شمېر مینه وال د لوبډلې په ځینو مسنو او مجربو لوبغاړو انتقاد کوي چې لوبې نشي کولای خو لوبډلې کې ځای شوي دي. افغانستان خپله لومړۍ لوبه له سکاتلنډ څخه وګټله او درېیمه لوبه یې د یکشنبې په ورځ له نمیبیا سره ده. له دې پرته افغانستان دوې نورې لوبې هم لري.